《寄题仰止亭》
宋代·曾丰

庐陵江浒路穷处，舟子不容仙子渡。
岂意一篙落手来，而资双子凌波去。
睥睨大海如江然，杯渡佛轻篙渡仙。
休负知津惟我是，且从登岸看谁先。
杯渡之杯人所怪，大块中含几沙界。
或云芥纳须弥山，细视芥焉杯则大。
彼细莫细于一芥，一芥要之犹有内。
彼大莫大于两块，两块要之犹有外。
内外相形费融会，未忘所仰亭勿坏。
吾细无内莫能碎，吾大无外莫能载。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。